། རྒྱ་གར་སྐད་དུ།  ཧེ་བཛྲ་ཏནྟྲ་རཱ་ཛ་ནཱ་མ།  བོད་སྐད་དུ།  ཀྱེའི་རྡོ་རྗེ་ཞེས་བྱ་བའི་རྒྱུད་ཀྱི་རྒྱལ་པོ།  ཀྱེའི་རྡོ་རྗེ་ལ་ཕྱག་འཚལ་ལོ། ། ཨེ་ཝཾ། འདི་སྐད་མ་ཡ། བདག་གིས་སྲུ་ཏཾ། ཐོས་པའི་ཨེ་ཀ་སྨིན་ས་མ་ཡེ། དུས་གཅིག་ན། བྷ་ག་ཝན། བཅོམ་ལྡན་འདས་སརྦ་ཏ་ཐཱ་ག་ཏ། དེ་བཞིན་གཤེགས་པ་ཐམས་ཅད་ཀྱི་ཀཱ་ཡ། སྐུ་དང་ཝ་ཀ་གསུང་དང་ཙིཏྟ་། ཐུགས་ཀྱི་ཧྲི་ད་ཡ། སྙིང་པོ་བཛྲ་ཡོ་ཤོཏ་བྷ་གེ་ཤུ་རྡོ་རྗེ་བཙུན་མོའི་བྷ་ག་ལ་བི་ཛ་ཧ་ར་བཞུགས་སོ།  ། ༈རྡོ་རྗེ་སྙིང་པོས་བཅོམ་ལྡན་འདས་ལ་ཡེ་ཤེས་ཀྱི་དབང་པོ་ཞེས་བོས་ནས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་སྙིང་པོ་རྗེ་བཙུན་གསང་བ་ལས་ཆེས་ཤིན་ཏུ་གསང་བའང་ཉན་པར་འཚལ་ན།  དེ་བཞིན་གཤེགས་པ་ཐམས་ཅད་ཀྱི་སྐུ་ནི་གང་༑ གསུང་ནི་གང་།  ཐུགས་ནི་གང་།  སྙིང་པོ་རྗེ་བཙུན་གསང་བ་ལས་ཆེས་གསང་བའང་གང་ལགས།  བཅོམ་ལྡན་འདས་ཀྱིས་བཤད་དུ་གསོལ་ཞེས་ཐོག་མར་འབྲས་བུའི་རྒྱུད་ཞུས་པའི་ལན་དུ།  དེ་ནས་བཅོམ་ལྡན་འདས་ཀྱིས་བཀའ་སྩལ་པ།  ༈ཨེ་མ་ཧོ་ཞེས་ངོ་མཚར་བའི་ཚིག་གསུངས་ནས་བྱང་ཆུབ་སེམས་དཔའ་ཆེན་པོ་ཞེས་ཐུན་མོང་གི་མིང་དང་རྡོ་རྗེ་སྙིང་པོ་ཞེས་རང་གི་མིང་དང་སྙིང་རྗེ་ཆེན་པོ་ཞེས་ཡོན་ཏན་གྱི་མིང་ནས་བོས་ནས།  རྒྱུད་འདིས་འདུལ་བའི་སེམས་ཅན་གྱི་དོན་དུ་འབྲས་བུའི་རྒྱུད་ཞུ་བ་ལེགས་སོ་ལེགས་སོ་ཞེས་གཏང་རག་བྱིན་ནས།  དེ་བཞིན་གཤེགས་པ་ཐམས་ཅད་ཀྱི་སྐུ་རྡོ་རྗེ་སེམས་དཔའ་དང་གསུང་སེམས་དཔའ་ཆེན་པོ་དང་། ཐུགས་དམ་ཚིག་སེམས་དཔའ་ཆེན་པོ་དང་སྙིང་པོ་རྗེ་བཙུན་གསང་བ་ལས་ཆེས་ཤིན་ཏུ་གསང་བ་སྙིང་པོ་ཀྱེའི་རྡོ་རྗེ་ཞེས་བྱ་བ་རུ་ཉོན་ཅིག་ཅེས་མཉན་པར་གདམས་ནས།  ༈། སོ་སོའི་མཚན་ཉིད་ཀྱི་ངེས་ཚིག་ལ་ཞུས་པ་ནི་རྡོ་རྗེ་སྙིང་པོས་གསོལ་བ།  གང་གི་ཕྱིར་སྐུ་ལ་རྡོ་རྗེ་སེམས་དཔའ་ཞེས་བརྗོད་པ་ལགས༑ རྒྱུ་མཚན་ཇི་ལྟར་གསུང་ལ་སེམས་དཔའ་ཆེན་པོ་ཞེས་བརྗོད་པ་ལགས།  རྒྱུ་མཚན་གང་གིས་ཐུགས་ལ་དམ་ཚིག་སེམས་དཔའ་ཞེས་གསུངས་པ་ལགས། བཅོམ་ལྡན་འདས་ཀྱིས་བདག་ལ་གསུངས། ཞེས་ཞུས་པའི་ལན་དུ།  ༈བཅོམ་ལྡན་འདས་ཀྱིས་བཀའ་སྩལ་པ། རྡོ་རྗེ་རིན་པོ་ཆེ་གཞན་གྱིས་མི་ཕྱེད་པ་ལྟར་ཆོས་ཐམས་ཅད་ཀྱི་རང་བཞིན་སྟོང་པ་ཉིད་རྟོག་པས་མི་ཕྱེད་པས་རྡོ་རྗེ་ཅེས་བྱ་བར་བརྗོད།  སེམས་དཔའ་ནི་སེམས་ཡིན་ལ་དེ་དང་ལྡན་པའི་སྲིད་པ་གསུམ་ནི་འདོད་པ་དང་།  གཟུགས་དང་།  གཟུགས་མེད་པའོ།  ། དེ་དག་སྟོང་པ་ཉིད་དུ་རོ། །  གཅིག་པ། ༣འདིས་ནི་ཤེས་༢རབ་བམ་རིག་༤པ་ཡིས།  དེ་བཞིན་གཤེགས་པ་ཐམས་ཅད་ཀྱི་སྐུ་ལ་རྡོ་རྗེ་སེམས་དཔའ་ཞེས་བྱ་བར་བརྗོད་དེ་ཆོས་ཀྱི་སྐུའོ།  ། ཆོས་ཀྱི་སྐུ་དེ་ཉིད་ལ་བརྟེན་པའི་ཡེ་ཤེས་ཆེན་པོ་ལྔ་བདེ་བ་དང་ཟུང་དུ་ཆུད་པའི་རོས་ཡོངས་སུ་གང་ཞིང་ས་བཅུའི་བྱང་ཆུབ་སེམས་དཔའ་ལ་སྟོན་བས།  གསུང་ལ་སེམས་དཔའ་ཆེན་པོར་བརྗོད་པར་བྱ་ཞིང་དེ་ཉིད་ལོངས་སྐུའོ།  ། ལམ་གྱི་དུས་རྟག་ཏུ་ལམ་གྱི་དམ་ཚིག་ལ་སྤྱོད་པས་འབྲས་བུའི་དུས་སུ་གཞན་དོན་ལས་མི་འདའ་བའི་ཕྱིར། ཐུགས་ལ་དམ་ཚིག་སེམས་དཔར་བརྗོད་པར་བྱ་ཞིང་དེ་ཉིད་སྤྲུལ་སྐུའོ༑  ༑  ༈ཐུན་མོང་མ་ཡིན་པའི་ཧེ་རུ་ཀ་བཞི་པའི་ངེས་ཚིག་ཞུ་བའི་ཕྱིར་རྡོ་རྗེ་སྙིང་པོས་གསོལ་བ་ཧེ་དང་བཛྲ་ཞེས་མིང་བསྡུས་པ་ནི་འདི་ལྟ་བུ། རྒྱུ་མཚན་གང་གིས་སྙིང་པོ་ལ་ཀྱེ་ཡི་རྡོ་རྗེ་ཞེས་གསུངས་པ་ལགས། མིང་སོ་སོར་ཕྱེ་བ་ཧེ་ཡི་རྣམ་པས་དོན་ཅི་ཞིག་བཤད་པ་ལགས།  བཛྲ་ཡིས་ཀྱང་དེ་བཞིན་དུ་དོན་ཅི་ཞིག་བསྟན་ཞེས་ཞུས་པའི་ལན་དུ།  ༈བཅོམ་ལྡན་འདས་ཀྱིས་བཀའ་སྩལ་པ།  ། ཧེས་ནི་སྙིང་རྗེ་ཆེན་པོ་ཡིས་སེམས་ཅན་གྱི་དོན་ལ་བསྐུལ་བ་དང་རང་བཞིན་སྣང་བའི་ཆ་སྟོན་པ་ཉིད།  བཛྲའང་རྡོ་རྗེ་མི་ཕྱེད་པས་སྟོང་པ་ཉིད་ཤེས་པའི་ཤེས་རབ་དང་སྟོང་པའི་ཆར། བརྗོད་པར་བྱ་སྟེ་ཀྱེའི་རྡོ་རྗེ་ཞེས་མིང་བསྡུས་པས་སྟོང་པ་དང་སྙིང་རྗེ་ཟུང་དུ་འཇུག་པ་དང་།  སྐུ་གསུམ་དབྱེར་མི་ཕྱེད་པས་བསྟན་ཏེ།  དེ་ཉིད་ངོ་བོ་ཉིད་ཀྱི་སྐུའོ།  ༈ཐབས་ཀྱི་རྒྱུད་བཤད་པར་དམ་བཅའ་བ་ནི་ཐབས་སྤྲོས་པའི་རང་བཞིན་བུམ་དབང་དང་།  བསྐྱེད་རིམ་ཡན་ལག་དང་བཅས་པ་དང་སྟོང་པའི་རང་བཞིན་མཆོག་དབང་དང་།  རྫོགས་རིམ་ཡན་ལག་དང་བཅས་པ་ཤེས་རབ་ཟུང་དུ་འཇུག་པས་བདག་ཉིད་རྒྱུན་ཆགས་པས་རྒྱུད།  དེ་ལྟ་བུའི་ཐབས་ཀྱི་རྒྱུད་ནི་ང་ཡིས་བཤད་ཀྱིས་རྡོ་རྗེ་སྙིང་པོ་ཁྱོད་སྣོད་ཀྱི་སྐྱོན་གསུམ་སྤོངས་ལ་ཉོན་ཅིག་ཅེས་མཉན་པར་གདམས་ནས༑ ༑ ༈མིག་གི་ལྟ་བའི་སྟངས་ཀྱིས་ལས་སྒྲུབ་པ་སྟེ་ལྷུང་བ་ལ་སོགས་པ་བཞི་དང་།  བསྒྲུབ་བྱ་དགུག་པ་དང་དམ་ཚིག་དང་ལྡན་པའི་གྲོགས་ངོ་ཤེས་པར་བྱེད་པའི་བརྡ་ཆེན་དང་།  གདུལ་བྱ་དམན་པ་ལ་མོས་པའི་དོན་བྱེད་རྣམ་པ་མང་པོ་བརྗོད་པ་ལ་སོགས་དང་།  ལུས་རེངས་པར་བྱེད་དང་གནས་གཞན་ནས་གཞན་དུ་སྐྲོད་པ་ཉིད་དང་།  དམག་གི་སྡེ་རེངས་པར་བྱེད་པ་གསོད་པའི་རྡོ་རྗེ་གྲི་གུག་གི་ཆོ་ག་དང་མངོན་སྤྱོད་རིམས་ནད་ཀྱིས་འདེབས་པ་སོགས་དང་། ཇི་ལྟར་རིགས་པར་ཉེ་རྒྱུའི་རྟེན་རྣལ་འབྱོར་མ་ལ་བརྟེན་པའི།  བསྐྱེད་པ་ཐབས་དང་ཕྱི་ནང་གི་གནས་དང་བྱེད་རྒྱུ་མངོན་པར་བྱང་ཆུབ་པའི་རིམ་པ་ལྔ་དང་།  ། སློབ་མའི་དོན་བྱེད་པ་དབང་བསྐུར་བ་དང་ཡེ་ཤེས་དང་རྣམ་ཤེས་རྟོག་བཅས་ཀྱི་ཏིང་ངེ་འཛིན་དང་།  ལྷ་རྣམས་ཇི་ལྟར་འབྱུང་བ་བསྐྱེད་རིམའོ། ༈།  འབྲས་བུ་ཧེ་རུ་ཀ་བཞི་ནི་བསྐྱེད་པའི་རྒྱུ་ཡིན་པའི་ཕྱིར།  འབྲས་བུའི་དང་པོར་འབྲས་བུ་ལས་གཅིག་ཤོས་ཐབས་ཀྱི་རྒྱུད་ནི་བསྒོམ་པར་བྱ།  ༈། རྡོ་རྗེ་སྙིང་པོ་སྙིང་རྗེ་ཆེན་པོ་ཞེས་བོས་ནས་ཐ་མལ་པ་དང་ལྷའི་དངོས་པོ་ཉིད་ཀྱིས་རྣམ་པར་གྲོལ་བའི་རྐྱེན་དུ་འགྱུར་ཞིང་།  དངོས་པོ་ལ་བདེན་པར་ཞེན་པའི་འཆིང་བས་འཁོར་བར་འཆིང་བར་གྱུར་ལ།  ཐ་མལ་དང་ལྷའི་དངོས་པོ་དེ་རང་བཞིན་མེད་པར་ཡོངས་སུ་ཤེས་པས་གྲོལ་བར་འགྱུར་བ་ཡིན་ལ།  ནམ་མཁའ་ལ་སོགས་པའི་དངོས་པོ་མེད་པའང་ལྷ་དང་སྤྲོས་བྲལ་དུ་ཡོངས་སུ་ཤེས་པས།  ལམ་གྱི་དངོས་པོ་བསྒོམ་པར་འགྱུར་རོ།  ། ཤེས་རབ་ཅན།  ཞེས་རྡོ་རྗེ་སྙིང་པོ་ལ་བོས་པའོ།  ། ཐ་མལ་བ་དང་བདེན་པའི་དངོས་པོ་མེད་པར་ཡོངས་སུ་ཤེས་པས།  བསྐྱེད་རིམ་གྱི་དེ་ལྟར་ཧེ་རུ་ཀ་ཀྱེའི་རྡོ་རྗེའི་དཀྱིལ་འཁོར་དང་།  རྫོགས་རིམ་ཡི་གེ་བཞིའི་དོན་ལྡན་བསྒོམ་པར་བྱའོ། ། ༈ལྷན་ཅིག་སྐྱེས་པའི་ཡེ་ཤེས་ཀྱི་མཚན་ཉིད་ནི་རྟེན་ལུས་ལ་བརྟེན་པ་ཡེ་ཤེས་ཆེན་པོ་གནས། དེའི་མཚན་ཉིད་རྟོག་པ་དང་བརྟག་པར་བྱ་བ་ཐམས་ཅད་ཡང་དག་པར་སྤངས། ཡེ་ཤེས་དང་ཡུལ་ཆོས་ཉིད་དེས་འཁོར་འདས་དང་ལུས་ཀྱི་དངོས་པོ་ཀུན་ལ་ཁྱབ་པ་པོ། ། འཁོར་འདས་ཀྱི་དངོས་པོ་དང་ལུས་ལ་གནས་ཀྱང་ལྷན་སྐྱེས་ཀྱི་ཡེ་ཤེས་དང་ཆོས་ཉིད་ངོ་བོ་མ་གྲུབ་པས་ལུས་དང་དངོས་པོ་ལས་མ་སྐྱེས་པའོ༑ ༑ ༑ ༑ ༈ཀྱེ་བཅོམ་ལྡན་འདས་ཞེས་བོས་ནས་རྣམ་འབྱོར་པའི་རྡོ་རྗེའི་ལུས་སྐྱོན་མེད་ལ་རྩ་ལྷན་ཅིག་སྐྱེས་པའི་ཡེ་ཤེས་ཀྱི་རྟེན་དུ་མཆིས་ལགས་ཞེས་ཞུས་པའི་ལན་དུ།  ༈བཅོམ་ལྡན་འདས་ཀྱི་བཀའ་སྩལ་པ།  རྡོ་རྗེའི་ལུས་ལ་རྩ་རྣམས་ནི་སུམ་ཅུ་རྩ་གཉིས་ཡོད་ཏེ།  སོ་དང་སེན་མོའི་ཁམས་ལ་སོགས་པ་བྱང་ཆུབ་ཀྱི་སེམས་སུམ་ཅུ་རྩ་གཉིས་འབབ་པ།  སྤྱི་བོ་བདེ་བ་ཆེན་པོའི་གནས་ནས་ལྟེ་བ་དང་གསང་གནས་སུ་འཛག་པའོ།  ༈། རྩ་སུམ་ཅུ་སོ་གཉིས་པོ་དེ་རྣམས་ཀྱི་ནང་ནས་རྩ་རྣམ་པ་གསུམ་ནི་རྒྱུ་དང་།  ལམ་དང་།  འབྲས་བུའི་དུས་སུ་དངོས་གཞིར་གྱུར་པས་གཙོ་མོ་སྟེ། དེའི་མིང་གང་ཞེ་ན། གཡོན་རྐྱང་མ་དང་། གཡས་རོ་མ་དང་། དབུས་ཀུན་འདར་མའོ༑ ༑ ༈ལམ་དུ་བྱས་ན་རྐྱང་མར་ཤེས་རབ་ཀྱི་རང་བཞིན་གྱིས་སྟོང་པ་ཉིད་ཀྱི་ཉམས་སྐྱེ་ལ། ཐབས་སྤྲོས་པའི་རང་བཞིན་ཀྱིས་ཉམས་རོ་མ་རུ་ཡང་དག་པར་གནས།  རྩ་ཀུན་འདར་མ་ནི་གནས་དབུས་ན་གནས་ནས་སུ།  གཟུང་བ་དང་འཛིན་པ་རྣམ་པར་སྤངས་པའི་ཟུང་འཇུག་གི་ཉམས་སྐྱེའོ། ༈། ལམ་དུ་མ་བྱས་པའི་ཚེ་ན་རྐྱང་མའི་ལྟེ་བ་མན་ཆད་ཀྱི་མདུན་ནས་མི་བསྐྱོད་པ་འབབ་མ་སྟེ། རོ་མའི་མདུན་ནས་དེ་བཞིན་དུ་ཁྲག་འབབ་ཅིང་། ཤེས་རབ་ཀྱི་ངོ་བོ་ཟླ་བ་ཐིག་ལེའི་དྭངས་མ་འབབ་པར་བཤད་པ། དེ་ནི་དབུས་ཀུན་འདར་མར་རབ་ཏུ་གྲགས་སོ། །  དེ་གསུམ་དང་བཅས་པའི་རྩ་སུམ་ཅུ་སོ་གཉིས་ཀྱི་མིང་ནི།  ཡེ་ཤེས་རྟོག་པས་མི་ཕྱེད་པ་སྐྱེད་པས་མི་ཕྱེད་མ་དང་། རྣམ་རྟོག་ཕྲ་བ་སྐྱེད་པས་ཕྲ་གཟུགས་མ་དང་། བདེ་བ་ལ་རྩེ་བས་རྩེ་བ་མ་དང་།  གནས་གཡོན་ན་གནས་པས་གཡོན་པ་མ་དང་། སངས་རྒྱས་ཀྱི་ས་ལ་ཐག་སྟུང་བས་ཐུང་ངུ་མ་དང་༑ སྲིད་ཞིའི་མཐའ་གཉིས་ལ་མི་གནས་པའི་རྟོགས་པ་སྐྱེད་པས་རུས་སྦལ་སྐྱེས་མ་དང་།  བདེ་བ་ཡིད་ལ་བྱེད་པས་སྒོམ་པ་མ་དང་།  རྟོག་པའི་དྲི་མ་འཁྲུད་པས་དབང་མ་དང་།  ཉོན་མོངས་བསྐྱེད་པས་སྐྱོན་མ་དང་།  ཡེ་ཤེས་ལ་འཇུག་པར་བྱེད་པས་འཇུག་མ་དང་།  ཏིང་ངེ་འཛིན་གྱི་མར་གྱུར་པས་མ་མོ་དང་།  རྣམ་རྟོག་གི་ཉི་མ་ནུབ་པར་བྱེད་པས་མཚན་མོ་དང་།  ཉོན་མོངས་ཀྱི་གདུང་བ་ཞི་བར་བྱེད་པས་བསིལ་སྦྱིན་མ་དང་།  དྲོད་སྐྱེད་པས་ཚ་བ་མ་དང་།  བྱང་སེམས་བརྐྱང་ནས་འབབ་པསརྐྱང་མ་དང་།  རྟོག་པ་ཀུན་འཇིག་ཅིང་འདར་བར་བྱེད་པས་ཀུན་འདར་མ་དང་།  བདེ་བའི་རོ་མྱོང་བར་བྱེད་པས་རོ་མ་དང་།  བདེ་བ་ལ་གཞོལ་བས་གཞོལ་མ་དང་།  བདེ་བས་ཡིད་ཚིམ་པ་སྐྱེད་པས་རངས་མ་དང་། ཏིང་ངེ་འཛིན་མུན་པ་ལྟ་བུའི་གཟུགས་སྐྱེད་པས་ཤིན་ཏུ་གཟུགས་ཅན་མ་དང་།  མཉམ་པ་ཉིད་སྐྱེད་པས་སྤྱི་མ་དང་།  ཡེ་ཤེས་ཀྱི་རྒྱུ་སྟེར་བས་རྒྱུ་སྦྱིན་མ་དང་།  སྡུག་བསྔལ་གྱི་སྦྱོར་བ་དང་བྲལ་བར་བྱེད་པས་སྦྱོར་བྲལ་མ་དང་།  ཏིང་ངེ་འཛིན་ཡིད་དུ་འོང་བ་སྐྱེད་པས་སྡུ་གུ་མ་དང་།  ཡིད་ལ་འདོད་པ་བ་སྒྲུབ་པས་གྲུབ་མ་དང་།  རྣམ་རྟོག་ཡེ་ཤེས་སུ་སྒྱུར་བས་འཚེད་མ་དང་།  ཡིད་བདེ་བའི་ཏིང་ངེ་འཛིན་སྐྱེད་པས་དེ་བཞིན་དུ་ཡིད་བཟང་མ་དང་།  སྐུ་གསུང་ཐུགས་ཀྱི་ངོ་བོ་རྩ་གསུམ་ལ་ལན་གསུམ་དཀྲིས་པས་སུམ་སྐོར་མ་དང་།  ཆགས་པའི་རྣམ་རྟོག་སྐྱེད་པས་འདོད་མ་དང་། བདེ་བའི་རྟེན་བྱེད་པས་ཁྱིམ་མ་དང་། རྟོག་པའི་སྲོག་གཅོད་པས་གཏུམ་མོ་དང་། རྟོག་པའི་འཆིང་བ་འདྲལ་བས་བདུད་འདྲལ་མའོ།  ། ༈བཅོམ་ལྡན་འདས་ཞེས་བོས་ནས་རྩ་སུམ་ཅུ་རྩ་གཉིས་པོ་འདི་རྣམས་ཀྱི་སྤྱིའི་བྱེད་པ་ཇི་ལྟ་བུ་ལགས་ཞེས་ཞུས་པའི་ལན་དུ།  ༈བཅོམ་ལྡན་འདས་ཀྱིས་བཀའ་སྩལ་པ།  སྲིད་པ་གསུམ་གྱི་བག་ཆགས་ཀྱི་རྟེན་དུ་གྱུར་པའི་རྩ་རྣམས་ལམ་གྱིས་ཡོངས་སུ་གྱུར་ན་རྩ་ཐམས་ཅད་ནི།  གཟུང་བ་དང་འཛིན་པ་རྣམ་པར་སྤངས་པའི་ལས་བྱེད་ཅིང་། ༈ཡང་ན་ཐབས་ཀྱིས་མ་ཟིན་ན་ཐབས་སྤྲོས་པའི་རང་བཞིན་གྱི་ནི་རྩ་ཐམས་ཅད་ཀྱིས།  ཐ་མལ་གྱི་རྟོག་པ་དང་བུ་ཚའི་ལུས་ཀྱི་དངོས་པོའི་མཚན་ཉིད་སྐྱེད་པ་ཉིད་དུ་ནི་བརྟག་གོ༈། ཕྱིའི་ཆོས་ཐམས་ཅད་ནང་དུ་སྡུད་ཅིང་རྟོག་པ་འགོག་པས་སྡོམ་པའི་དབྱེ་བའང་བཤད་པར་བྱ་སྟེ། ༈། ཨཱ་ལི་རྐྱང་མ་དང་ཀཱ་ལི་རོ་མ་ནི།  ཟླ་བ་ཐིག་ལེ་དང་ཉི་མ་རཀྟ་དང་རྐྱང་མས་སྟོང་པ་སྐྱེད་པས་ཤེས་རབ་དང་རོ་མས་སྤྲོས་པ་སྐྱེད་པས་ཐབས་སོ། ༈། རྐྱང་མ་དང་སྙིང་ཁ་ཆོས་ཀྱི་སྐུ་དང་།  ཨ་ཝ་དྷཱུ་ཏཱི་དང་མགྲིན་པ་ལོངས་སྤྱོད་རྫོགས་པའི་སྐུ་དང་།  རོ་མ་དང་ལྟེ་བ་སྤྲུལ་པའི་སྐུ་ནི།  མས་ཡར་རིམ་པ་བཞིན་སྐུ་དང་༑ གསུང་དང་།  ཐུགས་སོ།  ༈། འདི་སྐད་བདག་གིས་ཨེ་ཝྃ་མ་ཡ་ནི།  ལྟེ་བ་ཨེ་ཡི་རྣམ་པ་གྲུ་གསུམ།  ས་དག་པ་ལྷ་མོ་སྤྱན།  སྙིང་ཁ་ཝྃ་གྱི་རྣམ་པ་ཟླུམ་པོ་ཆུ་དག་པ་མཱ་མ་ཀཱི་བདག་མར་བརྗོད།  མགྲིན་པ་མའི་རྣམ་པ་ནི་གྲུ་བཞི་མེ་དག་པ་ལྷ་མོ་གོས་དཀར་མོ། སྤྱི་བོ་ཡ་ཡི་རྣམ་པ་ཟླ་གམ་རླུང་དག་པ་སྒྲོལ་མར་བརྗོད།  ༈ལྟེ་བ་སྤྲུལ་བའི་འཁོར་ལོ་ལ་པདྨ་འདབ་མ་དྲུག་ཅུ་རྩ་བཞིའི་དབང་གིས་དབྱུ་གུ་དྲུག་ཅུ་རྩ་བཞི་དང་། སྙིང་ཁ་ཆོས་ཀྱི་འཁོར་ལོ་ལ་འདབ་མ་བརྒྱད་ཀྱི་དབང་གིས་ཐུན་ཕྱེད་པ་བརྒྱད་དང་། མགྲིན་པ་ལོངས་སྤྱོད་རྫོགས་པའི་འཁོར་ལོ་ལ་འདབ་མ་བཅུ་དྲུག་གི་དབང་གིས་འཕོ་བ་བཅུ་དྲུག་དང་། སྤྱི་བོ་བདེ་བ་ཆེན་པོའི་འཁོར་ལོ་ལ་འདབ་མ་སུམ་ཅུ་རྩ་གཉིས་ཀྱི་དབང་གིས་ཆུ་ཚོད་སུམ་ཅུ་རྩ་གཉིས་སོ། །  འཁོར་ལོ་བཞིའི་གྲངས་ཀྱི་རིམ་པས་རྣམ་པར་བཞག་པ་ནི།  ༈། དུས་སྐད་ཅིག་མ་བཞི་ནི།  དངོས་པོ་གང་ཡང་རུང་བ་འགྲུབ་པའི་རྒྱུ་རྐྱེན་འཚོགས་པས་རྣམ་པ་སྣ་ཚོགས་པ་དང་།  འབྲས་བུའི་ངོ་བོ་སྨིན་པས་རྣམ་པར་སྨིན་པ་དང་། འབྲས་བུའི་ཁྱད་པར་འགྲུབ་པས་རྣམ་པར་ཉེད་པ་དང་། ངོ་བོ་དང་ཁྱད་པར་གཉིས་ཀ་རྫོགས་ནས་རྐྱེན་གྱི་བྱེད་པ་དང་བྲལ་བས་མཚན་ཉིད་དང་བྲལ་བའོ།  ༈། གཙོ་བོར་ཉན་ཐོས་ལ་གྲགས་པ་འཕགས་པའི་སྤྱོད་ཡུལ་དུ་གྱུར་པ་བདེན་པ་བཞི་ནི། འཁོར་བའི་ཚོར་བ་ཡིད་དུ་མི་འོང་བས་སྡུག་བསྔལ་བ་དང་། དེའི་རྒྱུ་ལས་དང་ཉོན་མོངས་པ་ཀུན་འབྱུང་བ་དང་།  ཉོན་མོངས་མེད་པའི་སྡུག་བསྔལ་འགག་པར་གྱུར་པ་འགོག་པ་དང་༑ དེ་མངོན་དུ་བྱེད་པའི་ཐབས་ལམ་མོ། ༈། གཙོ་བོར་རྣལ་འབྱོར་གྱི་རྒྱུད་ལ་གྲགས་པའི་དེ་ཁོ་ན་ཉིད་བཞི་ནི།  ལྷ་དམ་ཚིག་སེམས་དཔའ་བསྐྱེད་པ་བདག་གི་དེ་ཁོ་ན་དང་།  ལུས་ལ་ཡི་གེ་འགོད་པ་སྔགས་ཀྱི་དེ་ཁོ་ན་དང་།  ཡེ་ཤེས་པ་འཇུག་པ་ལྷའི་དེ་ཁོ་ན་དང་།  ལྷའི་ཏིང་ངེ་འཛིན་སྐྱོང་བ་ཡེ་ཤེས་ཀྱི་དེ་ཁོ་ན་ཉིད་དོ།  ༈། རྣལ་འབྱོར་ཆེན་པོ་ལ་གྲགས་པའི་དགའ་བ་བཞི་ནི།  དུས་དང་པོར་རྩོལ་བ་ཆེ་ཞིང་བདེ་བ་ཆུང་བས་དགའ་བ་དང་།  དུས་གཉིས་པར་རྩོལ་བ་ཆུང་ཞིང་བདེ་བ་ཆེ་བས་མཆོག་ཏུ་དགའ་བ་དང་།  མྱོང་བར་འདོད་པའི་ཆགས་པ་དང་བྲལ་བས་དགའ་བྲལ་གྱི་དགའ་བ་དང་།  བདེ་སྟོང་ཟུང་དུ་ཆུད་པས་ལྷན་ཅིག་སྐྱེས་པའི་དགའ་བའོ།  ། ཉན་ཐོས་ལ་གྲགས་པ་སྤྱོད་པའི་དབྱེ་བ་སྡེ་པ་བཞི་ནི།  རང་གི་ཚུལ་ལུགས་མི་འགྱུར་བར་སྨྲ་བས་གནས་བརྟན་པ་དང་།  ཤེས་བྱ་གཞི་ལྔ་དང་དུས་གསུམ་རྫས་སུ་ཡོད་པར་སྨྲ་བས་ཐམས་ཅད་ཡོད་པར་སྨྲ་བ་དང་༑ རྒྱལ་པོའི་བུ་ལྷན་ཅིག་ཚོགས་པ་ཀུན་གྱིས་བཀུར་བས་ཀུན་ཀྱིས་བཀུར་བ་དང་།  ལྟ་སྤྱོད་མཐུན་པ་མང་དུ་འདུས་པས་དགེ་འདུན་ཕལ་ཆེན་ནོ།  ༈། དཔྲལ་བའི་གནས་སུ་ཕ་ལས་ཐོབ་པའི་ཐིག་ལེ་ཟླ་བ་དང་ལྟེ་བར་མ་ལས་ཐོབ་པའི་རཀྟ་ཉི་མ་དང་དེ་གཉིས་ཀྱི་ནུས་པས་ཁམས་ཐམས་ཅད་འབྱུང་༑ གཡོན་རྐྱང་མ་ནས་ཐིག་ལེ་ཨཱ་ལི་ལྟར་འབབ་པ་དང་། གཡས་རོ་མ་ནས་རཀྟ་ཀཱ་ལི་ལྟར་འབབ་དང་།  ༈ཉིན་ཞག་ཕྲུགས་གཅིག་ལ་འཕོ་བ་བཅུ་དྲུག་འཕོ་བ་རེ་རེ་ལ་དབུགས་སྟོང་སུམ་བརྒྱ་ལྔ་བཅུ་དང་།  དབྱུ་གུ་རེ་རེ་ལ་དབུགས་སུམ་བརྒྱ